Íslenska karlalandsliðið í fótbolta mætir Norður-Makedóníu á Laugardalsvelli klukkan fjögur í dag. Landsliðsþjálfari Íslands segir liðið hafa lært margt af tapinu gegn Rúmeníu.
Leikurinn í dag er sá fimmti hjá íslenska liðinu í undankeppni HM2022 en Ísland hefur aðeins unnið einn leik hingað til. Arnar Þór Viðarsson, landsliðsþjálfari, segir að riðill Íslands hafi spilast nokkuð undarlega og þar geta allir unnið alla. Hann býst því við jöfnum og skemmtilegum leik á morgun. Arnar segir að liðið hafi lært margt af tapinu gegn Rúmeníu á fimmtudaginn.
Leikurinn hefst klukkan 16:00 í dag og er í beinni útsendingu á RÚV og Rás 2.
Fjölmargir leikir fóru fram í undankeppni HM2022 í fótbolta í gærkvöld. Færeyingar voru ansi nálægt því að stela stigi af Dönum í Þórshöfn. Leikurinn var afar spennandi en á 84. mínútu leiksins fékk Rene Joensen, leikmaður Færeyja, sitt annað gula spjald og þar með rautt. Aðeins mínútu síðar, eða fimm mínútum fyrir leikslok, skoraði Jonas Wind sigurmark Dana. Danir eru því áfram í efsta sæti riðilsins með fullt hús stiga eftir fimm leiki en Færeyingar eru í 5. sæti með eitt stig.
Novak Djokovic komst áfram í fjórðu umferð á Opna bandaríska meistaramótinu í tennis í nótt. Djokovic lenti í vandræðum gegn Kei Nishikori í fyrsta setti en vann svo næstu sett nokkuð örugglega. Takist Djokovic að vinna mótið verður það hans 21. sigur á risamóti sem yrði nýtt met hjá körlum.
Hjá konunum urðu óvænt úrslit þegar Ashleigh Barty, sem er í efsta sæti á heimslistanum, datt út gegn Shelby Rogers. Barty náði sér aldrei á strik í einvíginu í nótt og Rogers, sem situr í 43. sæti heimslistans, vann að lokum tvö sett gegn einu setti frá Barty.